sne
Sne er nedbør, som består af iskrystaller. Sne dannes i toppen af skyerne, hvor temperaturen er under 0 °C. Under faldet gennem skyen samler krystallerne sig til snefnug.
Ved temperaturer omkring 0 °C falder sneen i store flager, idet snefnuggene kan klistre sammen pga. begyndende smeltning, mens lavere temperaturer giver mindre snefnug.
Sne kan falde både som vedvarende nedbør fra et udstrakt skyområde og som kortvarige byger. I Danmark dannes snebyger som regel over (de relativt varme) havområder, og bygerne blæser ind over kysterne. Langvarigt og voldsomt snefald ses normalt kun på nordsiden af et lavtryk, hvor østenvinden trækker kulde fra kontinentet ind over landet.
Kornsne er små, porøse snekugler, som falder fra tynde stratocumulusskyer.